**NAVODILA**

**za prijavo na javni razpis za izbiro študentskih domov za študijsko leto 2022/2023**

S temi navodili so za javni razpis za izbiro študentskih domov (v nadaljnjem besedilu: javni razpis) podrobneje opredeljeni:

1. predmet in namen javnega razpisa,
2. pogoji za kandidiranje na javnem razpisu,
3. okvirna višina sredstev, ki so na razpolago za predmet javnega razpisa in merila, ki sejih upošteva pri izboru,
4. vsebina in priprava vloge,
5. postopek za izbiro in
6. postopek pritožbe.

**1. Predmet in namen javnega razpisa:**

Predmet javnega razpisa je izbira zasebnih zavodov in drugih zasebnih pravnih oseb ter samostojnih podjetnikov posameznikov, registriranih za dejavnost študentskih domov (v nadaljnjem besedilu: zasebni študentski domovi), ki sprejemajo študente v skladu z določili Pravilnika o subvencioniranju bivanja študentov (Uradni list RS, št. 22/01, 35/06, 75/08, 97/10, [46/12](http://www.uradni-list.si/1/objava.jsp?urlid=201246&stevilka=1954), [55/13](http://www.uradni-list.si/1/objava.jsp?urlid=201355&stevilka=2070), 38/16, 13/17, 13/18 in 58/20; v nadaljnjem besedilu: pravilnik) in ki jim bo Ministrstvo za izobraževanje, znanost in šport (v nadaljnjem besedilu: ministrstvo) dodeljevalo subvencije za bivanje študentov.

Namen javnega razpisa je povečanje bivalnih zmogljivosti za študente. Ministrstvo zaradi celostnega reševanja problematike bivanja preko javnega razpisa izbira zasebne študentske domove, ki s svojimi kapacitetami dopolnjujejo in povečujejo bivalne zmogljivosti za študente.

**2. Pogoji za kandidiranje na javnem razpisu:**

Na javni razpis se lahko prijavijo zasebni študentski domovi (v nadaljnjem besedilu: prijavitelji), ki so ob oddaji vloge na javni razpis pri pristojnem organu registrirani za dejavnost študentskih domov inizpolnjujejo obenem tudi vse ostale pogoje za kandidiranje iz III. poglavja javnega razpisa *Pogoji za kandidiranje na javnem razpisu*.

**3. Okvirna višina sredstev, ki so na razpolago za predmet javnega razpisa in merila, ki se jih upošteva pri izboru:**

Okvirna višina sredstev javnega razpisa, namenjenih za subvencioniranje bivanja študentov v zasebnih študentskih domovih v študijskem letu 2022/2023, je največ do 134.400,00 EUR, kar pomeni 350 ležišč.

Pri dodelitvi subvencij za bivanje študentov za študijsko leto 2022/2023 se bo 90% ležišč (315 ležišč) namenilo za prijavitelje, ki imajo z ministrstvom že sklenjeno pogodbo za študijsko leto 2021/2022 (v nadaljnjem besedilu: pogodba), in 10% ležišč (35 ležišč) za nove prijavitelje.

Pri prijaviteljih, ki imajo z ministrstvom že sklenjeno pogodbo, se bo upoštevala realizacija zasedenosti ležišč glede na tekoče študijsko leto 2021/2022 po stanju na dan 10. oktobra 2021, ki ga prijavitelji skladno s pogodbo sporočijo pristojni Pisarni za študentske domove, pri čemer le-ta skladno s pogojem iz 4. točke III. poglavja tega javnega razpisa ne sme biti nižja od 7 ležišč. Prijavitelj, katerega stanje zasedenosti ležišč na dan 10. oktobra 2021 bo manjše od 7 ne bo izbran na javnem razpisu. Ostanek ležišč se razdeli med prijavitelje proporcionalno glede na dodeljena ležišča po prvem merilu.

Pri dodelitvi subvencije za bivanje študentov za nove prijavitelje se upošteva, da se vsakemu novemu prijavitelju dodeli 7 ležišč, kot je pogoj za kandidiranje na javnem razpisu. Preostanek razpoložljivih ležišč za nove prijavitelje se proporcionalno razdeli med preostala prijavljena ležišča novih prijaviteljev. Če nov prijavitelj prijavi 7 ležišč, zanj velja le prvi kriterij za nove prijavitelje. Prednost pri izbiri za nove prijavitelje imajo zasebni študentski domovi, ki oddajajo ležišča na območju visokošolskega središča v Ljubljani in Kopru, kjer je zaznati največje pomanjkanje ležišč

Če ostanejo nezasedena ležišča pri prijaviteljih, ki imajo z ministrstvom že sklenjeno pogodbo, se le-ta lahko prenesejo v kvoto ležišč, ki so namenjena za nove prijavitelje.

Če ostanejo nezasedena ležišča pri novih prijaviteljih, se le-ta lahko prenesejo v kvoto ležišč, ki so namenjena za prijavitelje, ki imajo z ministrstvom že sklenjeno pogodbo.

Zasebni študentski domovi, ki bodo izbrani na javnem razpisu bodo v skladu s pogodbo za posameznega študenta, ki izpolnjuje pogoje in merila za subvencioniranje bivanja, prejemali subvencijo. Le-ta se bo začela izplačevati kasneje, ko bo zasebni študentski dom s študentom sklenil nastanitveno pogodbo oziroma aneks k pogodbi in bo v razpredelnici, ki ga bodo v skladu z 32. členom pravilnika ministrstvu pošiljale pisarne za študentske domove.

Subvencije se bodo nakazovale mesečno, način in postopek njihovega izplačevanja bo natančno opredeljen v pogodbi, sklenjeni med ministrstvom in izbranim zasebnim študentskim domom.Skladno z Zakonom o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18 in 195/20 – odl. US) mora ministrstvo pri sklepanju in izvajanju pogodbe upoštevati določila o vezanosti sredstev na proračun Republike Slovenije ter nadzoru namenske porabe sredstev. Natančneje so določbe o vezanosti sredstev na proračun in nadzoru namenske porabe sredstev opredeljene v 7. in 8. členu vzorca pogodbe, ki se bo sklepala z izbranimi prijavitelji in je del razpisne dokumentacije.

**4. Vsebina in priprava vloge:**

1. Vloga mora vsebovati:
* v celoti izpolnjen, podpisan in žigosan prijavni obrazec MIZŠ-ŠD2022-23,
* pravila za vselitev v študentski dom oziroma postopek za vselitev (obvezna priloga) in
* dokazilo o lastništvu oziroma dokazilo, iz katerega izhaja, da ima prijavitelj na določeni nepremičnini lastninsko ali kakšno drugo stvarno oziroma obligacijsko pravico, ki mu omogoča izvajanje dejavnosti na takšni nepremičnini (ministrstvo samo pridobi dokazilo o lastništvu z vpogledom v javno evidenco (zemljiškoknjižni izpisek), prijavitelj pa lahko vlogi tudi sam priloži omenjeno dokazilo, ki ne sme biti starejše od 30 dni),
* cenik nastanitve.

b) Na prijavnem obrazcu MIZŠ-ŠD2022-23 prijavitelj navede splošne podatke (ime prijavitelja, matično številko, davčno številko, naslov, telefon, e-naslov, transakcijski račun, odgovorno osebo prijavitelja s funkcijo in kontaktno osebo prijavitelja – če se razlikuje od odgovorne osebe – s kontaktnimi podatki) in natančne podatke o lokacijah bivalnih zmogljivosti za študente z natančnim številom ležišč.

Prijavitelj navede natančne podatke o vseh bivalnih zmogljivostih in opremi z natančnim številom ležišč, namenjenih za študente, ki so upravičeni do subvencije, in sicer posebej za tiste, ki bodo prvič bivali v študentskem domu, in tiste, ki bodo bivanje v njem podaljševali.

Prijavitelj mora navesti tudi podatke o ceni bivanja v študentskem domu (če se cene glede na sobe razlikujejo, je potrebno navesti podatke za vsako skupino sob posebej in povprečno ceno bivanja v študentskem domu v zadnjih treh mesecih) in elemente, iz katerih je sestavljena.

c) Obenem mora prijavitelj s podpisom in žigosanjem izjave na prijavnem obrazcu MIZŠ-ŠD2022-23 pod materialno in kazensko odgovornostjo izjaviti, da je pri pristojnem organu registriran za dejavnost študentskih domov oziroma da proti njemu ni bila izdana pravnomočna sodna ali upravna odločba, s katero bi mu bilo prepovedano opravljati dejavnost študentskih domov. Ministrstvo po uradni dolžnosti samo pridobi dokazilo pristojnega organa iz 2. točke navedenega obrazca o tem, da je prijavitelj pri pristojnem organu registriran za dejavnost študentskih domov, prijavitelj pa lahko omenjeno dokazilo vlogi priloži tudi sam.

Prav tako mora prijavitelj soglašati s pogoji in merili,navedenimi v javnem razpisu in pripadajoči razpisni dokumentaciji ter potrditi resničnost oziroma točnost navedb v vlogi, ki ustrezajo dejanskemu stanju, vse priložene fotokopije pa ustrezajo originalom.

Prijavitelji se ne glede na število ležišč ali lokacij, s katerimi kandidirajo na javnem razpisu, lahko prijavijo le z eno vlogo. V kolikor bodo prijavitelji posredovali več vlog, bo obravnavana le prvo prispela, ostale bodo s sklepom zavržene in vrnjene prijaviteljem.

**5. Postopek za izbiro:**

Sklep o izbiri in podpis pogodbe:

Komisija za vodenje postopka za izbiro študentskih domov, imenovana s strani ministrice za izobraževanje, znanost in šport (v nadaljnjem besedilu: komisija za vodenje postopka), pripravi predlog študentskih domov, ki izpolnjujejo pogoje za dodeljevanje subvencij za bivanje študentov. V primeru potrebe po razjasnitvi bistvenih okoliščin ali ugotovitev kakšnega relevantnega dejstva, lahko komisija za vodenje postopka opravi ogled zaradi ugotovitve skladnosti zagotavljanja izpolnjevanja pogojev, kot so določeni v 1. točki III. poglavja javnega razpisa (10. člen pravilnika). O ogledu se sestavi zapisnik. O izbiri zasebnih študentskih domov, ki izpolnjujejo pogoje za dodeljevanje subvencij za bivanje študentov, odloči ministrica najkasneje v 45 dneh po datumu za odpiranje vlog s sklepom. Obrazložene sklepe o (ne)izbiri študentskih domov pošlje ministrstvo prijaviteljem. Hkrati bo izbranim prijaviteljem poslan poziv k podpisu pogodbe. Če se izbran prijavitelj v 8 dneh od prejema poziva nanj ne odzove, se šteje, da je umaknil vlogo za pridobitev sredstev.

**6. Postopek pritožbe:**

Prijavitelj, ki meni, da izpolnjuje pogoje in merila iz javnega razpisa, pa ni bil izbran, lahko vloži pritožbo, pisno ali ustno, na zapisnik v roku 8 dni od prejema sklepa o izidu na naslov: Ministrstvo za izobraževanje, znanost in šport, Masarykova cesta 16, 1000 Ljubljana.

Pritožnik mora natančno opredeliti razloge, zaradi katerih vlaga pritožbo. Predmet pritožbe ne morejo biti razpisna merila za izbiro prijaviteljev. O pritožbi odloči ministrstvo v roku 15 dni s sklepom, ki je dokončen.